               EUROPOS KOMISIJA
            Briuselis, 2020 11 26
            COM(2020) 759 final
            2020/0336(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Transporto bendrijos Regioniniame valdymo komitete, dėl Transporto bendrijos 2021 m. biudžeto priėmimo

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Europos Sąjungos vardu turi būti laikomasi pagal Transporto bendrijos steigimo sutartį (toliau – Transporto bendrijos sutartis) įsteigtame Regioniniame valdymo komitete dėl numatomo Regioninio valdymo komiteto sprendimo dėl Transporto bendrijos 2021 m. biudžeto patvirtinimo.

               2.Pasiūlymo aplinkybės

               2.1.Transporto bendrijos steigimo sutartis

               Transporto bendrijos steigimo sutarties tikslas – įkurti kelių, geležinkelių, vidaus vandenų kelių ir jūrų transporto sritis apimančią Transporto bendriją ir plėtoti Europos Sąjungos ir Susitariančiųjų Pietryčių Europos Šalių transporto tinklą. Susitarimas įsigaliojo 2019 m. gegužės 1 d.

               Europos Sąjunga yra Susitarimo šalis
                  1
               .

               2.2.Regioninis valdymo komitetas

               Regioninis valdymo komitetas įsteigtas Susitarimo 24 straipsniu. Jis yra atsakingas už Susitarimo administravimą ir tinkamo jo įgyvendinimo užtikrinimą. Šiuo tikslu komitetas teikia rekomendacijas ir priima sprendimus Transporto bendrijos sutartyje numatytais atvejais. Visų pirma, Regioninis valdymo komitetas:

               a)rengia Ministrų tarybos darbą;

               b)sprendžia dėl techninių komitetų sudarymo;

               c)imasi tinkamų veiksmų, susijusių su naujai priimtais ES teisės aktais, visų pirma, peržiūri Susitarimo I priedą;

               d)pasikonsultavęs su Ministrų taryba skiria nuolatinio sekretoriato direktorių;

               e)gali skirti vieną ar kelis nuolatinio sekretoriato direktoriaus pavaduotojus;

               f)nustato nuolatinio sekretoriato veikimo taisykles;

               g)sprendimu gali peržiūrėti biudžeto įnašų dydį;

               h)tvirtina metinį Transporto bendrijos biudžetą;

               i)priima sprendimą, kuriuo nustatoma biudžeto vykdymo, sąskaitų pateikimo bei audito ir patikrinimo tvarka;

               j)priima sprendimus dėl Susitariančiųjų Šalių ginčų;

               k)nustato bendruosius principus, kuriais grindžiama teisė susipažinti su įstaigų, įsteigtų Susitarimu arba pagal jį, dokumentais;

               l)tvirtina Ministrų tarybai skirtas metines ataskaitas dėl visuotinio tinklo diegimo;

               m)nustato tam tikrų Sąjungos aktų perkėlimo į Susitariančiųjų Pietryčių Europos Šalių teisę laikotarpį ir būdus.

               Regioninį valdymo komitetą sudaro po vieną Susitariančiųjų Šalių atstovą ir vieną pakaitinį atstovą. Stebėtojų teisėmis gali dalyvauti visos ES valstybės narės.

               Regioninis valdymo komitetas sprendimus priima vieningai.

               2.3.Numatomas Regioninio valdymo komiteto aktas

               2021 m. per pirmąjį posėdį Regioninis valdymo komitetas turi priimti sprendimą dėl Transporto bendrijos 2021 m. biudžeto (toliau – numatomas aktas).

               Numatomo akto tikslas – nustatyti 2021 m. Transporto bendrijos metinį biudžetą.

               Numatomas aktas taps Šalims privalomas pagal Susitarimo 25 straipsnio 1 dalį, kurioje nustatyta, kad: „Regioninio valdymo komiteto sprendimas Susitariančiosioms Šalims yra privalomas. Jeigu Regioninio valdymo komiteto priimtame sprendime Susitariančiajai Šaliai nustatomas reikalavimas imtis veiksmų, minėta Šalis imasi reikiamų priemonių ir apie tai praneša Regioniniam valdymo komitetui.“

               3.Pozicija, kurios turi būti laikomasi Sąjungos vardu

               Įnašas į Transporto bendrijos biudžetą yra nustatytas Transporto bendrijos sutarties V priede. Sąjungos dalis sudaro 80 proc. biudžeto, o likusius 20 proc. skiria Vakarų Balkanų šalys.

               2020 m. biudžetą sudarė iš viso 3 000 mln. EUR, iš jų 2 400 mln. EUR (80 proc.) skyrė ES ir 0,6 mln. EUR – susitariančiosios Vakarų Balkanų šalys.

               Siūloma, kad 2021 m. biudžetas būtų padidintas iki 3 525 mln. EUR, iš kurių 0,225 mln. EUR perkeliama iš 2020 m. biudžeto, 80 % naujų asignavimų suteikia ES (2 640 mln. EUR)
                  2
               , o likusius 20 % naujų asignavimų (0,66 mln. EUR) suteikia Susitariančiosios Pietryčių Europos šalys.

               Iš šios sumos bus padengtos nuolatinio sekretoriato einamosios išlaidos ir įvairių Transporto bendrijos organų posėdžių organizavimo išlaidos. Siūlomas padidinimas grindžiamas numatomu papildomų darbuotojų įdarbinimu, planais dažniau rengti techninių komitetų posėdžius, IT įrangos ir programinės įrangos įsigijimu ir planuojamomis dažnesnėmis direktoriaus ir nuolatinio sekretoriato pareigūnų kelionėmis. Tikimasi, kad 2021 m. bus pirmieji įprastos nuolatinio sekretoriato veiklos metai, kai dirbs visi vadovai ir nevadovaujantys darbuotojai ir veiks pagrindinė administracinė sistema. Pagal Transporto bendrijos ir Serbijos susitarimo dėl būstinės I priedą, priimančioji šalis – Serbija – nemokamai teikia nuolatinio sekretoriato patalpas ir kai kurią įrangą bei su šiomis patalpomis susijusias paslaugas (parūpina baldus, užtikrina saugumą, tiekia elektrą ir vandenį, teikia valymo paslaugas).

               Siekiant įgyvendinti Susitarimą ir užtikrinti nuolatinio sekretoriato veikimą, būtina, kad Regioninis valdymo komitetas priimtų šį sprendimą.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“
                  3
               .

               4.1.2.Taikymas aptariamuoju atveju

               Taikymas aptariamuoju atveju

               Regioninis valdymo komitetas yra įsteigtas susitarimu, būtent Transporto bendrijos sutartimi.

               Aktas, kurį turi priimti Regioninis valdymo komitetas, yra teisinę galią turintis aktas. Pagal Transporto bendrijos sutarties 35 straipsnį Regioninis valdymo komitetas įgaliotas tvirtinti Transporto bendrijos biudžetą ir šis sprendimas yra privalomas Transporto bendrijos sutarties šalims. Atsižvelgiant į jo pobūdį ir į tai, kad jam taikoma Regioninio valdymo komiteto veiklą reglamentuojanti tarptautinė teisė, šiame akte esama elementų, kurie daro poveikį Transporto bendrijos sutarties šalių, taigi ir Sąjungos, teisinei padėčiai. Todėl jis turi būti laikomas turinčiu teisinę galią. Numatomu aktu Transporto bendrijos sutarties institucinė struktūra nepapildoma ir nekeičiama. Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Numatomas aktas yra būtinas tam, kad Transporto bendrijos sutartis veiktų tinkamai. Pačia Transporto bendrijos sutartimi tikslų siekiama kelių, geležinkelių ir vidaus vandens kelių transporto srityse, kurioms taikomas SESV 91 straipsnis, taip pat jūrų transporto srityje, kuriai taikoma SESV 100 straipsnio 2 dalis. Numatomas aktas yra horizontalaus pobūdžio, todėl jis yra susijęs su visais šiais elementais. Visi šie elementai yra neatsiejamai susiję ir nė vienas iš jų nėra papildomas kito atžvilgiu.

               Todėl siūlomo sprendimo materialinis teisinis pagrindas apima šias nuostatas: SESV 91 straipsnį ir 100 straipsnio 2 dalį.

               4.3.Išvada

               Siūlomo sprendimo teisinis pagrindas turėtų būti SESV 91 straipsnis ir 100 straipsnio 2 dalis kartu su SESV 218 straipsnio 9 dalimi.

               5.Siūlomo akto skelbimas

               Pagal Transporto bendrijos steigimo sutarties 25 straipsnio 2 dalį Regioninio valdymo komiteto sprendimai skelbiami Europos Sąjungos oficialiajame leidinyje.

               2020/0336 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Transporto bendrijos Regioniniame valdymo komitete, dėl Transporto bendrijos 2021 m. biudžeto priėmimo

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 91 straipsnį ir 100 straipsnio 2 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               1)Transporto bendrijos steigimo sutartis (toliau – Transporto bendrijos sutartis) buvo Sąjungos pasirašyta Tarybos sprendimu (ES) 2017/1937
                  4
               . 2019 m. kovo 4 d. ji Sąjungos vardu buvo patvirtinta Tarybos sprendimu (ES) 2019/392
                  5
               . Ji įsigaliojo 2019 m. gegužės 1 d.;

               2)pagal Sutarties 35 straipsnį Transporto bendrijos Regioninis valdymo komitetas (toliau – valdymo komitetas) kasmet turi patvirtinti Transporto bendrijos biudžetą. Pagal tą pačią nuostatą valdymo komitetas yra įgaliotas priimti sprendimus, kuriuose nustatoma biudžeto vykdymo tvarka;

               3)2020 m. gruodžio mėn. posėdyje valdymo komitetas turi priimti sprendimą dėl Transporto bendrijos 2021 m. biudžeto; arba tuo atveju, jei klausimas nebus svarstomas tame posėdyje, numatyti jo priėmimą kitame posėdyje;

               4)siūlomas Transporto bendrijos 2021 m. biudžetas yra reikalingas tinkamam Transporto bendrijos organų veikimui užtikrinti. Jis apima išlaidas žmogiškiesiems ištekliams, kelionėms, IT įrangai ir programinei įrangai, taip pat veiklos išlaidas, pvz., tyrimų, techninės pagalbos ir konferencijų bei susitikimų organizavimo išlaidas;

               5)tikslinga nustatyti poziciją, kurios Sąjungos vardu turi būti laikomasi valdymo komitete, nes toks sprendimas būtinas tam, kad galėtų veikti Transporto bendrijos nuolatinis sekretoriatas, be to, jis turės teisinę galią Sąjungos atžvilgiu;

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi Transporto bendrijos Regioniniame valdymo komitete dėl 2021 m. Transporto bendrijos biudžeto, grindžiama prie šio sprendimo pridėtu Regioninio valdymo komiteto sprendimo projektu.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2017 m. liepos 11 d. Tarybos sprendimas (ES) 2017/1937 dėl Transporto bendrijos steigimo sutarties pasirašymo Europos Sąjungos vardu ir laikino taikymo (OL L 278, 2017 10 27, p. 1).

                     (2)

                        2020 m. birželio 25 d. Komisijos įgyvendinimo sprendimas C(2020) 4356.

                     (3)

                        2014 m. spalio 7 d. Teisingumo Teismo sprendimo Vokietija prieš Tarybą, C-399/12, ECLI:EU:C:2014:2258, 61–64 punktai.

                     (4)

                        2017 m. liepos 11 d. Tarybos sprendimas (ES) 2017/1937 dėl Transporto bendrijos steigimo sutarties pasirašymo Europos Sąjungos vardu ir laikino taikymo (OL L 278, 2017 10 27, p. 1).

                     (5)

                        2019 m. kovo 4 d. Tarybos sprendimas (ES) 2019/392 dėl Transporto bendrijos steigimo sutarties sudarymo Europos Sąjungos vardu

    ---documentbreak---

               EUROPOS KOMISIJA
            Briuselis, 2020 11 26
            COM(2020) 759 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Transporto bendrijos Regioniniame valdymo komitete, dėl Transporto bendrijos 2021 m. biudžeto priėmimo

               I PRIEDAS

               PROJEKTAS

               TRANSPORTO BENDRIJOS REGIONINIO VALDYMO KOMITETO SPRENDIMAS Nr. 2020

               [data]

               dėl Transporto bendrijos 2021 metų biudžeto patvirtinimo

               TRANSPORTO BENDRIJOS REGIONINIS VALDYMO KOMITETAS,

               atsižvelgdamas į Transporto bendrijos steigimo sutartį, ypač į jos 24 straipsnio 1 dalį ir 35 straipsnį,

               NUSPRENDĖ:

               1 straipsnis

               Sprendimu tvirtinamas prie šio sprendimo pridėtas 2021 m. Transporto bendrijos biudžetas.

               2 straipsnis

               (1)Pagal Transporto bendrijai taikomų finansinių taisyklių ir audito procedūrų 10 straipsnio 1 dalį tam tikros 2021 m. biudžeto eilutės asignavimai gali būti naudojami biudžeto asignavimams pagal kitą biudžeto eilutę bendros ankstesnės biudžeto eilutės asignavimų sumos neviršijant 10 %. Tai netaikoma biudžeto eilutei, susijusiai su žmogiškųjų išteklių biudžetu.

               (2)Asignavimai, perkelti siekiant įvykdyti 2020 m. pabaigoje pasirašytus įsipareigojimus, kaip nurodyta pridedamame biudžete, negali būti naudojami pirmoje pastraipoje nurodytais tikslais. Į juos neturėtų būti atsižvelgiama nustatant didžiausią sumą, atitinkančią ten nurodytą 10 % ribą.

               3 straipsnis

               (3)Asignavimai, kurie nebuvo prisiimti 2019 ir 2020 finansinių metų pabaigoje, panaikinami ir grąžinami Šalims pagal Transporto bendrijos steigimo sutarties V priede nustatytas procentines dalis ir faktiškai sumokėtas įmokas.

               Priimta … 2020 m. … … d.

               Regioninio valdymo komiteto vardu

                  Pirmininkas

               TRANSPORTO BENDRIJOS 2021 M. BIUDŽETAS

                        Biudžeto eilutė

                        Suma

                        (EUR)

                        1.Nuolatinis sekretoriatas

                        1.1. Žmogiškieji ištekliai

                        1 465 706

                        1.2. Kelionės išlaidos

                        237 600

                        1.3. Biuro išlaidos, įranga ir programinė įranga

                        403 080

                        -Iš jų nauji asignavimai

                        308 080

                        -Iš jų perkelti biudžeto asignavimai, atitinkantys 2020 m. pabaigoje pasirašytus įsipareigojimus, pagal kuriuos mokėjimai turi būti atlikti 2021 m.

                        95 000
                           1

                        1.4. Kitos išlaidos ir paslaugos, įskaitant:

                        – užsakomąsias ir kitas paslaugas (audito, matomumo, darbuotojų mokymo, banko mokesčių)

                        – posėdžių ir konferencijų išlaidas

                        – informacinių technologijų ir ryšių išlaidas

                        – įdarbinimo išlaidas

                        262 890

                        1.5. TYRIMAI, techninė pagalba ES acquis ir veiksmų planų įgyvendinimui remti

                        690 000

                        -Iš jų nauji asignavimai

                        560 000

                        -Iš jų perkelti biudžeto asignavimai, atitinkantys 2020 m. pabaigoje pasirašytus įsipareigojimus, pagal kuriuos mokėjimai turi būti atlikti 2021 m.

                        130 000
                           2

                        2.Ministrų taryba

                        2.1. posėdžiai ir konferencijų išlaidos

                        60 000

                        3.Regioninis valdymo komitetas

                        3.1. posėdžiai ir konferencijų išlaidos

                        25 450

                        4.Techniniai komitetai

                        4.1. posėdžiai ir konferencijų išlaidos

                        114 100

                        5.Socialinis forumas

                        5.1. posėdžiai ir konferencijų išlaidos

                        16 300

                        Rezervas (maždaug 8 % naujų asignavimų)

                        249 874

                        Iš viso naujų asignavimų

                        3 300 000

                        Iš viso iš 2020 m. perkeltų asignavimų

                        225 000
                           3

                        Bendra suma

                        3 525 000
                           4

                        ES įnašas (80 % naujų asignavimų)

                        2 640 000

                        Pietryčių Europos šalių įnašas (20 % – nauji asignavimai: Transporto bendrijos sutarties V priede nustatytas paskirstymas pagal valstybes)

                        660 000

                     (1)

                        Orientacinė suma: sutartys dėl šiuo metu vykdomos vaizdo telekonferencijų ir apskaitos / žmogiškųjų išteklių programinės įrangos viešųjų pirkimų procedūrų turėtų būti pasirašytos 2020 m. gruodžio mėn.

                     (2)

                        Orientacinė suma: Techninės pagalbos transporto observatorijai pirkimo procedūra tebevyksta; sutartis tikimasi pasirašyti 2020 m. gruodžio mėn.

                     (3)

                        Orientacinė suma; galutinė suma turi būti patvirtinta 2020 m. gruodžio mėn. užbaigus atitinkamas viešųjų pirkimų procedūras ir pasirašius sutartis

                     (4)

                        Orientacinė suma; galutinė suma turi būti patvirtinta, kai bus žinoma visa iš 2020 m. perkelta suma


               EUROPOS KOMISIJA
            Briuselis, 2020 11 27
            COM(2020) 765 final
            2020/0339(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Europos Sąjungos bei jos valstybių narių ir Izraelio Valstybės Vyriausybės sudarytu Europos ir Viduržemio jūros regiono valstybių aviacijos susitarimu įsteigtame Jungtiniame komitete

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Europos Sąjungos bei jos valstybių narių ir Izraelio Valstybės Vyriausybės sudarytu Europos ir Viduržemio jūros regiono valstybių aviacijos susitarimu (toliau – Susitarimas) įsteigtame Jungtiniame komitete
                  1
               .

               2.Pasiūlymo aplinkybės

               2.1.Europos Sąjungos bei jos valstybių narių ir Izraelio Valstybės Vyriausybės sudarytas Europos ir Viduržemio jūros regiono valstybių aviacijos susitarimas

               Susitarimu siekiama sukurti bendrąją aviacijos erdvę, kurioje abiem Šalims būtų užtikrintos galimybės patekti į viena kitos oro susisiekimo rinkas, sudarytos vienodos konkurencijos sąlygos ir laikomasi tų pačių taisyklių, įskaitant taisykles saugos, saugumo, oro eismo valdymo, socialinių nuostatų ir aplinkos srityse. Kaip nustatyta šio Susitarimo IV priede, bendrosios aviacijos erdvės taisyklės turėtų būti grindžiamos atitinkamais Europos Sąjungoje galiojančiais teisės aktais, visų pirma susijusiais su sauga, saugumu ir oro eismo valdymu.

               Susitarimas pasirašytas 2013 m. birželio 10 d. ir įsigaliojo 2020 m. rugpjūčio 2 d.

               2.2.Jungtinis komitetas

               Jungtinis komitetas įsteigtas Susitarimo 22 straipsniu. Jungtinis komitetas yra atsakingas už Susitarimo administravimą ir užtikrina tinkamą jo įgyvendinimą.

               Šiuo tikslu jis plėtoja bendradarbiavimą įvairiose srityse ir teikia rekomendacijas bei priima sprendimus Susitarime aiškiai nurodytais atvejais. Jo pagrindinės užduotys – plėtoti bendradarbiavimą: a) atliekant savo konkrečias užduotis, susijusias su bendradarbiavimu reguliavimo klausimais, kaip nustatyta Susitarimo II antraštinėje dalyje; b) skatinant ekspertų lygmens mainus, susijusius su naujomis teisėkūros arba reguliavimo iniciatyvomis ir pokyčiais, be kita ko, saugumo, saugos, aplinkos, aviacijos infrastruktūros (įskaitant susijusią su laiko tarpsniais), konkurencingos aplinkos ir vartotojų apsaugos srityse; c) reguliariai nagrinėjant Susitarimo socialinį poveikį, ypač užimtumo srityje, ir ieškant atitinkamų būdų spręsti pagrįstus susirūpinimą keliančius klausimus; d) bendru sutarimu pritariant pasiūlymams, principams arba procedūriniams dokumentams, tiesiogiai susijusiems su Susitarimo taikymu; e) svarstant, kokiose srityse būtų galima plėtoti Susitarimą, įskaitant rekomendacijas dėl Susitarimo pakeitimų, ir f) sprendžiant IV priedo A.1 skirsnio (oro vežėjų, kuriems taikomas draudimas vykdyti veiklą, sąrašas) taikymo klausimus.

               Be to, pagal Susitarimo 5 straipsnį (Investicijos) Jungtinis komitetas nagrinėja klausimus, susijusius su dvišalėmis kontrolinio akcijų paketo turėtojų investicijomis arba su Šalių oro vežėjų faktinės kontrolės pokyčiais.

               Pagal Susitarimo 22 straipsnio 3 dalį Jungtinis komitetas savo sprendimu priima savo darbo tvarkos taisykles.

               2.3.Numatomas Jungtinio komiteto aktas

               Per pirmąjį posėdį Jungtinis komitetas turi priimti sprendimą dėl savo darbo tvarkos taisyklių priėmimo (toliau – numatomas aktas).

               Numatomo akto paskirtis – remiantis Susitarimo 22 straipsnio 3 dalimi priimti Jungtinio komiteto darbo organizavimą ir veiklą reglamentuojančias darbo tvarkos taisykles, siekiant tinkamai įgyvendinti Susitarimą.

               3.Pozicija, kurios turi būti laikomasi Sąjungos vardu

               Pozicija, kurios Sąjungos vardu turi būti laikomasi, turėtų būti siekiama priimti Susitarimu įsteigto Jungtinio komiteto darbo tvarkos taisykles. Pozicija turėtų būti grindžiama Jungtinio komiteto sprendimo projektu.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“.

               4.1.2.Taikymas aptariamuoju atveju

               Jungtinis komitetas yra susitarimu, šiuo atveju Europos Sąjungos bei jos valstybių narių ir Izraelio Valstybės Vyriausybės sudarytu Europos ir Viduržemio jūros regiono valstybių aviacijos susitarimu, įsteigtas organas.

               Aktas, kurį Jungtinis komitetas raginamas priimti, yra teisinę galią turintis aktas, nes pagal tarptautinę teisę jis Šalims bus privalomas.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su oro susisiekimu.

               Todėl siūlomo sprendimo materialinis teisinis pagrindas yra SESV 100 straipsnio 2 dalis.

               4.3.Išvada

               Siūlomo sprendimo teisinis pagrindas turėtų būti SESV 100 straipsnio 2 dalis kartu su SESV 218 straipsnio 9 dalimi.

               5.Numatomo akto skelbimas

               Kadangi Jungtinio komiteto akte bus nustatomos jo darbo tvarkos taisyklės, priėmus jį tikslinga paskelbti Europos Sąjungos oficialiajame leidinyje.

               2020/0339 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Europos Sąjungos bei jos valstybių narių ir Izraelio Valstybės Vyriausybės sudarytu Europos ir Viduržemio jūros regiono valstybių aviacijos susitarimu įsteigtame Jungtiniame komitete

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Europos Sąjungos bei jos valstybių narių ir Izraelio Valstybės Vyriausybės Europos ir Viduržemio jūros regiono valstybių aviacijos susitarimą (toliau – Susitarimas) Sąjunga sudarė Tarybos sprendimu (ES) 2020/952
                  2
               ; Susitarimas įsigaliojo 2020 m. rugpjūčio 2 d.;

               (2)Susitarimo administravimui ir tinkamam įgyvendinimui užtikrinti jo 22 straipsniu įsteigtas Jungtinis komitetas;

               (3)Susitarimo 22 straipsnio 3 dalyje numatyta, kad Jungtinis komitetas priima savo darbo tvarkos taisykles;

               (4)siekiant užtikrinti tinkamą Susitarimo įgyvendinimą, turėtų būti priimtos Jungtinio komiteto darbo tvarkos taisyklės;

               (5)tikslinga nustatyti poziciją, kurios Sąjungos vardu turi būti laikomasi Jungtiniame komitete, nes Jungtinio komiteto sprendimas, kuriuo priimamos jo darbo tvarkos taisyklės, Sąjungai bus privalomas; Sąjungos pozicija Jungtiniame komitete turėtų būti grindžiama pridėtu Jungtinio komiteto sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi pirmajame Europos Sąjungos bei jos valstybių narių ir Izraelio Valstybės Vyriausybės sudaryto Europos ir Viduržemio jūros regiono valstybių aviacijos susitarimo 22 straipsniu įsteigto Jungtinio komiteto posėdyje, dėl Jungtinio komiteto darbo tvarkos taisyklių priėmimo grindžiama prie šio sprendimo pridėtu Jungtinio komiteto sprendimo projektu.

               Dėl neesminių Jungtinio komiteto sprendimo projekto pakeitimų Sąjungos atstovai Jungtiniame komitete gali susitarti be papildomo Tarybos sprendimo.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2020 m. birželio 26 d. Tarybos sprendimas (ES) 2020/952 dėl Europos Sąjungos bei jos valstybių narių ir Izraelio Valstybės Vyriausybės Europos ir Viduržemio jūros regiono valstybių aviacijos susitarimo sudarymo (OL L 212, 2020 7 3, p. 10).

                     (2)

                        2020 m. birželio 26 d. Tarybos sprendimas (ES) 2020/952 dėl Europos Sąjungos bei jos valstybių narių ir Izraelio Valstybės Vyriausybės Europos ir Viduržemio jūros regiono valstybių aviacijos susitarimo sudarymo (OL L 212, 2020 7 3, p. 10).

    ---documentbreak---

               EUROPOS KOMISIJA
            Briuselis, 2020 11 27
            COM(2020) 765 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Europos Sąjungos bei jos valstybių narių ir Izraelio Valstybės Vyriausybės sudarytu Europos ir Viduržemio jūros regiono valstybių aviacijos susitarimu įsteigtame Jungtiniame komitete

               EUROPOS SĄJUNGOS BEI JOS VALSTYBIŲ NARIŲ IR IZRAELIO VALSTYBĖS VYRIAUSYBĖS SUDARYTU EUROPOS IR VIDURŽEMIO JŪROS REGIONO VALSTYBIŲ AVIACIJOS SUSITARIMU ĮSTEIGTO ES IR IZRAELIO JUNGTINIO KOMITETO SPRENDIMAS Nr. 1/[metai]

               XXXX m. XXX XX d.

               kuriuo priimamos jo darbo tvarkos taisyklės

               ES IR IZRAELIO JUNGTINIS KOMITETAS,

               atsižvelgdamas į Europos Sąjungos bei jos valstybių narių ir Izraelio Valstybės Vyriausybės sudarytą Europos ir Viduržemio jūros regiono valstybių aviacijos susitarimą (toliau – Susitarimas), ypač į jo 22 straipsnio 3 dalį,

               NUSPRENDĖ:

               Vienintelis straipsnis

               Patvirtinamos šio sprendimo priede pateiktos Jungtinio komiteto darbo tvarkos taisyklės.

               Priimta …

               Jungtinio komiteto vardu

               Europos Sąjungos delegacijos vadovas

               [vardas, pavardė]

               Izraelio Valstybės Vyriausybės delegacijos vadovas

               [vardas, pavardė]

               Priedas

               DARBO TVARKOS TAISYKLĖS

               1 straipsnis

               Delegacijų vadovai

               1.
                     Kaip numatoma Susitarimo 22 straipsnio 1 dalyje, Jungtinį komitetą sudaro susitariančiųjų šalių atstovai.

               2.
                     Jungtiniam komitetui bendrai pirmininkauja susitariančiųjų šalių delegacijų vadovai.

               2 straipsnis

               Posėdžiai

               1.
                     Pagal Susitarimo 22 straipsnio 4 dalį Jungtinis komitetas susirenka, kai tai būtina ir bent vieną kartą per metus. Bet kuri susitariančioji šalis gali prašyti, kad būtų sušauktas posėdis.

               2.
                     Jungtinis komitetas gali rengti posėdžius tiesiogiai arba kitais būdais (pvz., telefoninės konferencijos ar vaizdo konferencijos).

               3.
                     Jei susitariančiosios šalys nesusitaria kitaip, posėdžiai, kiek tai įmanoma, vyksta pakaitomis ES valstybėje narėje ir Izraelyje.

               4.
                     Susitariančiosioms šalims susitarus dėl posėdžių datos ir vietos, posėdžius sušaukia Europos Sąjungai ir jos valstybėms narėms atstovaujanti Europos Komisija ir Izraeliui atstovaujanti Izraelio civilinės aviacijos administracija.

               5.
                     Jeigu susitariančiosios šalys nesusitaria kitaip, Jungtinio komiteto posėdžiai yra uždari. Prireikus posėdžio pabaigoje bendru sutarimu gali būti parengtas pranešimas spaudai.

               3 straipsnis

               Delegacijos

               1.
                     Prieš kiekvieną posėdį delegacijų vadovai informuoja vienas kitą apie numatomą savo delegacijų sudėtį posėdyje.

               2.
                     Jungtiniam komitetui sutikus, oro susisiekimo sektoriaus suinteresuotųjų šalių atstovai gali būti kviečiami dalyvauti posėdžiuose stebėtojų teisėmis.

               3.
                     Jungtinis komitetas į posėdžius gali kviesti kitas suinteresuotąsias šalis ar ekspertus, kad jie pateiktų informacijos konkrečiais klausimais.

               4 straipsnis

               Sekretoriatas

               Jungtinio komiteto sekretorių pareigas kartu eina Europos Komisijos pareigūnas ir Izraelio civilinės aviacijos administracijos pareigūnas.

               5 straipsnis

               Posėdžių darbotvarkės

               1.
                     Delegacijų vadovai abipusiu susitarimu sudaro preliminarią kiekvieno posėdžio darbotvarkę. Šią preliminarią darbotvarkę sekretoriai delegacijų nariams perduoda ne vėliau kaip prieš penkiolika dienų iki posėdžio dienos.

               2.
                     Jungtinis komitetas tvirtina darbotvarkę kiekvieno posėdžio pradžioje.  Jungtiniam komitetui sutikus, į preliminarią darbotvarkę neįtraukti klausimai gali būti įtraukti į darbotvarkę.

               3.
                     Delegacijų vadovai gali sutrumpinti šio straipsnio 1 dalyje nurodytą terminą, kad būtų atsižvelgta į konkretaus klausimo aplinkybes ar skubumą.

               6 straipsnis

               Protokolas

               1.
                     Po kiekvieno posėdžio parengiamas kiekvieno Jungtinio komiteto posėdžio protokolo projektas. Jame nurodomi aptarti klausimai, pateiktos rekomendacijos ir priimti sprendimai.

               2.
                     Protokolą, dėl kurio susitarta, dviem egzemplioriais pasirašo delegacijos vadovai; kiekviena susitariančioji šalis pasilieka po vieną originalo egzempliorių. Delegacijų vadovai gali nuspręsti, kad elektroninių egzempliorių pasirašymas ir keitimasis jais atitinka šį reikalavimą.

               3.
                     Jungtinio komiteto posėdžių protokolai yra vieši, išskyrus atvejus, kai viena iš susitariančiųjų šalių paprašo, kad būtų kitaip.

               7 straipsnis

               Rašytinė procedūra

               Jei būtina ir tam yra pagrįstų priežasčių, Jungtinio komiteto sprendimai ir rekomendacijos gali būti priimami taikant rašytinę procedūrą. Šiuo tikslu delegacijų vadovai keičiasi priemonių projektais, dėl kurių prašoma Jungtinio komiteto nuomonės, ir tie priemonių projektai vėliau gali būti patvirtinti apsikeičiant korespondencija. Tačiau kiekviena susitariančioji šalis gali paprašyti, kad Jungtinis komitetas būtų sušauktas klausimui aptarti.

               8 straipsnis

               Svarstymai

               1.
                     Jungtinis komitetas teikia rekomendacijas ir priima sprendimus bendru sutarimu.

               2.
                     Jungtinio komiteto sprendimų ir rekomendacijų antraštėse turi būti įrašyta atitinkamai „Sprendimas“ arba „Rekomendacija“, toliau nurodomas serijos numeris, priėmimo data ir dalykas.

               3.
                     Jungtinio komiteto sprendimus ir rekomendacijas pasirašo delegacijų vadovai ir jie pridedami prie protokolo.

               4.
                     Jungtinio komiteto priimtus sprendimus susitariančiosios šalys įgyvendina pagal savo vidaus procedūras.

               5.
                     Jungtinio komiteto priimtus sprendimus susitariančiosios šalys gali skelbti savo atitinkamuose oficialiuose leidiniuose. Kiekviena susitariančioji šalis gali nuspręsti, ar skelbti bet kurį kitą Jungtinio komiteto priimtą aktą. Kiekviena susitariančioji šalis pasilieka sau vieną sprendimų ir rekomendacijų originalų egzempliorių.

               9 straipsnis

               Darbo grupės

               1.
                     Jungtinis komitetas gali sudaryti darbo grupes, kurios jam padėtų atlikti savo pareigas. Darbo grupės įgaliojimai įtraukiami į darbo grupės sudarymo sprendimo priedą.

               2.
                     Darbo grupių nariai yra susitariančiųjų šalių atstovai.

               3.
                     Darbo grupės yra pavaldžios Jungtiniam komitetui, kuriam jos teikia ataskaitas po kiekvieno savo posėdžio. Jos nepriima sprendimų, bet gali teikti rekomendacijas Jungtiniam komitetui.

               4.
                     Jungtinis komitetas gali bet kada nuspręsti nutraukti darbo grupės veiklą, pakeisti jos įgaliojimus arba sukurti naujas darbo grupes, skirtas padėti jam atlikti pareigas.

               10 straipsnis

               Išlaidos

               1.
                     Kiekviena susitariančioji šalis padengia savo dalyvavimo Jungtinio komiteto ir darbo grupių posėdžiuose išlaidas: personalo, kelionės ir pragyvenimo išlaidas bei pašto ir telekomunikacijų išlaidas.

               2.
                     Kitas su praktiniu posėdžių organizavimu susijusias išlaidas apmoka juos rengianti susitariančioji šalis.

               11 straipsnis

               Darbo tvarkos taisyklių keitimas

               Jungtinis komitetas gali bet kuriuo metu iš dalies pakeisti šias darbo tvarkos taisykles pagal Susitarimo 22 straipsnį priimtu sprendimu.


               EUROPOS KOMISIJA
            Briuselis, 2020 11 27
            COM(2020) 780 final
            2020/0344(NLE)
            Pasiūlymas
            TARYBOS SPRENDIMAS
            dėl pozicijos, kurios Sąjungos vardu turi būti laikomasi Susitarimu dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos įsteigtame Jungtiniame komitete, dėl datos, nuo kurios Susitarimo antros dalies III antraštinės dalies nuostatos turi būti taikomos Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams
            (Tekstas svarbus EEE)

               AIŠKINAMASIS MEMORANDUMAS

               1.Pasiūlymo dalykas

               Komisija siūlo Tarybai nustatyti poziciją, kurios Sąjungos vardu turi būti laikomasi Susitarimu dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo) įsteigtame Jungtiniame komitete dėl datos, nuo kurios Susitarimo antros dalies III antraštinės dalies nuostatos turi būti taikomos Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams.

               2.Pasiūlymo aplinkybės

               2.1.Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos

               Susitarime dėl išstojimo nustatoma Jungtinės Didžiosios Britanijos ir Šiaurės Airijos Karalystės (toliau – Jungtinė Karalystė) tvarkingo išstojimo iš Europos Sąjungos (toliau – Sąjunga) ir Europos atominės energijos bendrijos tvarka. Šis Susitarimas įsigaliojo 2020 m. vasario 1 d.

               2.2.Trišalė sistema

               Susitarimo dėl išstojimo 33 straipsnio 1 dalyje Sąjunga ir Jungtinė Karalystė įsipareigojo taikyti abipusę socialinės apsaugos teisių apsaugą (pagal Susitarimo dėl išstojimo antros dalies III antraštinę dalį) šalių, kurios yra Europos ekonominės erdvės (toliau – EEE) ir kartu Europos laisvosios prekybos asociacijos narės (toliau – EEE narėmis esančios ELPA valstybės), piliečiams, taip pat Šveicarijos piliečiams su sąlyga, kad bus sudaryti atitinkami Sąjungos ir EEE narėmis esančių ELPA valstybių susitarimai ir Sąjungos ir Šveicarijos Konfederacijos susitarimai, kurie bus taikomi Jungtinės Karalystės piliečiams, ir Jungtinės Karalystės ir EEE narėmis esančių ELPA valstybių susitarimai ir Jungtinės Karalystės ir Šveicarijos Konfederacijos susitarimai, kurie bus taikomi Sąjungos piliečiams.

               Ši sistema, kurioje dalyvauja trys Šalys, t. y. Sąjunga, EEE narėmis esančios ELPA valstybės / Šveicarijos Konfederacija ir Jungtinė Karalystė, vadinama trišale sistema. Šios trišalės sistemos tikslas – užtikrinti šių valstybių piliečių, asmenų be pilietybės ir pabėgėlių, taip pat jų šeimos narių ir maitintojo netekusių asmenų, kurie iki Susitarimo dėl išstojimo 126 straipsnyje apibrėžto pereinamojo laikotarpio pabaigos yra arba buvo atsidūrę tarpvalstybinėje padėtyje, susijusioje su šiomis trimis Šalimis, abipusę socialinės apsaugos teisių apsaugą.

               Jungtinė Karalystė tokius susitarimus jau yra sudariusi atitinkamai su EEE narėmis esančiomis ELPA valstybėmis
                  1
                ir Šveicarijos Konfederacija
                  2
               . Sąjunga netrukus tokius susitarimus sudarys su EEE narėmis esančiomis ELPA valstybėmis ir Šveicarijos Konfederacija atitinkamai EEE jungtinio komiteto sprendimu, kuriuo iš dalies keičiamas EEE susitarimo VI priedas (Socialinė apsauga), ir Jungtinio komiteto, įsteigto Europos bendrijos bei jos valstybių narių ir Šveicarijos Konfederacijos susitarimu dėl laisvo asmenų judėjimo, sprendimu, kuriuo iš dalies keičiamas to susitarimo II priedas dėl socialinės apsaugos sistemų koordinavimo.

               Kaip numatyta Susitarimo dėl išstojimo 33 straipsnio 2 dalyje, Sąjunga ir Jungtinė Karalystė turi pranešti Jungtiniam komitetui apie savo atitinkamų susitarimų su EEE narėmis esančiomis ELPA valstybėmis ir Šveicarijos Konfederacija įsigaliojimo datą.

               Tik tada Jungtinis komitetas turi priimti sprendimą, kuriuo nustatoma data, nuo kurios EEE narėmis esančių ELPA valstybių ir Šveicarijos Konfederacijos piliečiams turi būti taikomos socialinės apsaugos koordinavimo nuostatos. Tik nuo tos datos bus visiškai įgyvendintas 33 straipsnis ir taip bus užtikrinta Sąjungos piliečių, Jungtinės Karalystės piliečių, EEE narėmis esančių ELPA valstybių piliečių ir Šveicarijos piliečių socialinės apsaugos teisių apsauga trišalėse situacijose.

               2.3.Numatomas Jungtinio komiteto sprendimas

               Remiantis Susitarimo dėl išstojimo 33 straipsnio 1 dalimi, Sąjungos piliečiams taikytinos Susitarimo antros dalies III antraštinės dalies dėl socialinės apsaugos sistemų koordinavimo nuostatos taip pat turi būti taikomos Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams, jei šios valstybės yra sudariusios ir taiko atitinkamus susitarimus – su Jungtine Karalyste, kurie taikomi Sąjungos piliečiams, ir su Sąjunga, kurie taikomi Jungtinės Karalystės piliečiams.

               Remiantis Susitarimo dėl išstojimo 33 straipsnio 2 dalimi, Jungtinei Karalystei ir Sąjungai pranešus apie tokių susitarimų įsigaliojimo datą, Jungtinis komitetas turi nustatyti datą, nuo kurios Susitarimo antros dalies III antraštinės dalies nuostatos turi būti taikomos atitinkamai Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams.

               Nustatyti tokią datą ir yra numatomo Jungtinio komiteto sprendimo, dėl kurio turėtų būti nustatyta Sąjungos pozicija, tikslas.

               3.Pozicija, kurios turi būti laikomasi Sąjungos vardu

               Atsižvelgiant į 2.2 skirsnyje nurodytų atitinkamų susitarimų įsigaliojimo datą ir siekiant, kad nebūtų atitinkamų piliečių apsaugos spragų pasibaigus pereinamajam laikotarpiui, apibrėžtam Susitarimo dėl išstojimo 126 straipsnyje, data, nuo kurios Susitarimo antros dalies III antraštinės dalies nuostatos turi būti taikomos Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams, turėtų būti 2021 m. sausio 1 d.

               Todėl Sąjungos pozicija turėtų būti tokia: pritarti tam, kad Jungtinis komitetas, remdamasis Susitarimo dėl išstojimo 33 straipsnio 2 dalimi, priimtų prie šio pasiūlymo pridedamu sprendimo projektu pagrįstą sprendimą dėl tokios datos nustatymo.

               4.Teisinis pagrindas

               Sutarties dėl Europos Sąjungos veikimo (SESV) 218 straipsnio 9 dalyje numatyti Tarybos sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sprendimas, kurį turi priimti Jungtinis komitetas, yra teisinę galią turintis aktas.

               Numatomu aktu Susitarimo dėl išstojimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               Vienintelis numatomo akto tikslas ir turinys yra susiję su Sąjungos pozicijos dėl datos, nuo kurios Susitarimo dėl išstojimo antros dalies III antraštinės dalies nuostatos turi būti taikomos Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams, nustatymu. Susitarimo sudarymas buvo grindžiamas Europos Sąjungos sutarties 50 straipsnio 2 dalimi.

               Todėl siūlomo sprendimo teisinis pagrindas turėtų būti Europos Sąjungos sutarties 50 straipsnio 2 dalis kartu su SESV 218 straipsnio 9 dalimi.

               5.Numatomo akto skelbimas

               Kadangi Jungtinio komiteto sprendimo tikslas – nustatyti datą, nuo kurios Susitarimo dėl išstojimo antros dalies III antraštinės dalies nuostatos turi būti taikomos Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams, priimtą Jungtinio komiteto sprendimą tikslinga paskelbti Europos Sąjungos oficialiajame leidinyje.

               2020/0344 (NLE)

               Pasiūlymas

               TARYBOS SPRENDIMAS

               dėl pozicijos, kurios Sąjungos vardu turi būti laikomasi Susitarimu dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos įsteigtame Jungtiniame komitete, dėl datos, nuo kurios Susitarimo antros dalies III antraštinės dalies nuostatos turi būti taikomos Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams

               (Tekstas svarbus EEE)

               EUROPOS SĄJUNGOS TARYBA,

               atsižvelgdama į Europos Sąjungos sutartį, ypač į jos 50 straipsnio 2 dalį,

               atsižvelgdama į Sutartį dėl Europos Sąjungos veikimo, ypač į jos 218 straipsnio 9 dalį,

               atsižvelgdama į Europos Komisijos pasiūlymą,

               kadangi:

               (1)2020 m. vasario 1 d. įsigaliojo Tarybos sprendimu (ES) 2020/135
                  3
                sudarytas Susitarimas dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo) ;

               (2)remiantis Susitarimo dėl išstojimo 33 straipsnio 1 dalimi, Sąjungos piliečiams taikytinos Susitarimo antros dalies III antraštinės dalies dėl socialinės apsaugos sistemų koordinavimo nuostatos turi būti taikomos Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams, jei šios valstybės yra sudariusios ir taiko atitinkamus susitarimus – su Jungtine Karalyste, kurie taikomi Sąjungos piliečiams, ir su Sąjunga, kurie taikomi Jungtinės Karalystės piliečiams;

               (3)remiantis Susitarimo dėl išstojimo 33 straipsnio 2 dalimi, Jungtinei Karalystei ir Sąjungai pranešus apie tokių susitarimų įsigaliojimo datą, pagal to susitarimo 164 straipsnio 1 dalį įsteigtas Jungtinis komitetas (toliau – Jungtinis komitetas) turi nustatyti datą, nuo kurios Susitarimo antros dalies III antraštinės dalies nuostatos turi būti taikomos atitinkamai Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams;

               (4)Sąjunga sudarė atitinkamus susitarimus su Islandija, Lichtenšteino Kunigaikštyste ir Norvegijos Karalyste
                  4
               , taip pat su Šveicarijos Konfederacija
                  5
                ir jie taikomi Jungtinės Karalystės piliečiams. Jungtinė Karalystė sudarė atitinkamus susitarimus su Islandija, Lichtenšteino Kunigaikštyste ir Norvegijos Karalyste
                  6
               , taip pat su Šveicarijos Konfederacija
                  7
                ir jie taikomi Sąjungos piliečiams;

               (5)atsižvelgiant į numatomą tų susitarimų įsigaliojimo datą ir siekiant, kad nebūtų atitinkamų piliečių apsaugos spragų pasibaigus pereinamajam laikotarpiui, apibrėžtam Susitarimo dėl išstojimo 126 straipsnyje, data, nuo kurios Susitarimo antros dalies III antraštinės dalies nuostatos turi būti taikomos Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams, turėtų būti 2021 m. sausio 1 d.;

               (6)todėl, Jungtinei Karalystei ir Sąjungai pranešus kiekvienos iš jų su Islandija, Lichtenšteino Kunigaikštyste ir Norvegijos Karalyste, taip pat su Šveicarijos Konfederacija sudarytų susitarimų įsigaliojimo datą, tikslinga nustatyti poziciją, kurios Sąjungos vardu turi būti laikomasi Jungtiniame komitete;

               (7)siekiant sudaryti sąlygas nedelsiant taikyti šiame sprendime numatytas priemones, šis sprendimas turėtų įsigalioti jo priėmimo dieną,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi pagal Susitarimo dėl išstojimo 164 straipsnio 1 dalį įsteigtame Jungtiniame komitete dėl sprendimo, kuris turi būti priimtas pagal to susitarimo 33 straipsnio 2 dalį, grindžiama prie šio sprendimo pridedamu Jungtinio komiteto sprendimo projektu.

               2 straipsnis

               Jungtinio komiteto sprendimas paskelbiamas Europos Sąjungos oficialiajame leidinyje.

               3 straipsnis

               Šis sprendimas įsigalioja jo priėmimo dieną.

               Priimta Briuselyje

                     Tarybos vardu

                     Pirmininkas

                     (1)

                        2020 m. sausio 28 d. Londone pasirašytas Islandijos, Lichtenšteino Kunigaikštystės, Norvegijos Karalystės ir Jungtinės Didžiosios Britanijos ir Šiaurės Airijos Karalystės susitarimas dėl tvarkos po Jungtinės Karalystės išstojimo iš Europos Sąjungos ir pasitraukimo iš EEE susitarimo bei kitų tarp Jungtinės Karalystės ir EEE narėmis esančių ELPA valstybių galiojusių susitarimų Jungtinei Karalystei esant Europos Sąjungos nare.

                     (2)

                        2019 m. vasario 25 d. Berne pasirašytas Jungtinės Didžiosios Britanijos ir Šiaurės Airijos Karalystės ir Šveicarijos Konfederacijos susitarimas dėl piliečių teisių Jungtinei Karalystei išstojus iš Europos Sąjungos ir Susitarimo dėl laisvo asmenų judėjimo.

                     (3)

                        2020 m. sausio 30 d. Tarybos sprendimas (ES) 2020/135 dėl Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos sudarymo (OL L 29, 2020 1 31, p. 1).

                     (4)

                        […] EEE jungtinio komiteto sprendimas Nr. […], kuriuo iš dalies keičiamas EEE susitarimo VI priedas (Socialinė apsauga).

                     (5)

                        [...] Jungtinio komiteto, įsteigto pagal Europos bendrijos bei jos valstybių narių ir Šveicarijos Konfederacijos susitarimą dėl laisvo asmenų judėjimo, sprendimas Nr. .../..., kuriuo iš dalies keičiamas to Susitarimo II priedas dėl socialinės apsaugos sistemų koordinavimo.

                     (6)

                        2020 m. sausio 28 d. Londone pasirašytas Islandijos, Lichtenšteino Kunigaikštystės, Norvegijos Karalystės ir Jungtinės Didžiosios Britanijos ir Šiaurės Airijos Karalystės susitarimas dėl tvarkos po Jungtinės Karalystės išstojimo iš Europos Sąjungos ir pasitraukimo iš EEE susitarimo bei kitų tarp Jungtinės Karalystės ir EEE narėmis esančių ELPA valstybių galiojusių susitarimų Jungtinei Karalystei esant Europos Sąjungos nare.

                     (7)

                        2019 m. vasario 25 d. Berne pasirašytas Jungtinės Didžiosios Britanijos ir Šiaurės Airijos Karalystės ir Šveicarijos Konfederacijos susitarimas dėl piliečių teisių Jungtinei Karalystei išstojus iš Europos Sąjungos ir Susitarimas dėl laisvo asmenų judėjimo.

    ---documentbreak---

               EUROPOS KOMISIJA
            Briuselis, 2020 11 27
            COM(2020) 780 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Sąjungos vardu turi būti laikomasi Susitarimu dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos įsteigtame Jungtiniame komitete, dėl datos, nuo kurios Susitarimo antros dalies III antraštinės dalies nuostatos turi būti taikomos Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams

               PRIEDAS

               Susitarimu dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos įsteigto Jungtinio komiteto sprendimas Nr. .../2020

               [data]

               kuriuo nustatoma data, nuo kurios Susitarimo dėl išstojimo antros dalies III antraštinės dalies nuostatos taikomos Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams

               JUNGTINIS KOMITETAS,

               atsižvelgdamas į Susitarimą dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos
                  1
                (toliau – Susitarimas dėl išstojimo), ypač į jo 33 straipsnio 2 dalį,

               kadangi:

               (1)remiantis Susitarimo dėl išstojimo 33 straipsnio 1 dalimi, Sąjungos piliečiams taikytinos Susitarimo antros dalies III antraštinės dalies dėl socialinės apsaugos sistemų koordinavimo nuostatos taip pat turi būti taikomos Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams, jei šios valstybės yra sudariusios ir taiko atitinkamus susitarimus – su Jungtine Karalyste, kurie taikomi Sąjungos piliečiams, ir su Sąjunga, kurie taikomi Jungtinės Karalystės piliečiams;

               (2)remiantis Susitarimo dėl išstojimo 33 straipsnio 2 dalimi, Jungtinei Karalystei ir Sąjungai pranešus apie tokių susitarimų įsigaliojimo datą, Jungtinis komitetas nustato datą, nuo kurios Susitarimo antros dalies III antraštinės dalies nuostatos turi būti taikomos atitinkamai Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams;

               (3)Sąjunga sudarė atitinkamus susitarimus su Islandija, Lichtenšteino Kunigaikštyste ir Norvegijos Karalyste
                  2
               , taip pat su Šveicarijos Konfederacija
                  3
                ir jie taikomi Jungtinės Karalystės piliečiams. Jungtinė Karalystė sudarė atitinkamus susitarimus su Islandija, Lichtenšteino Kunigaikštyste ir Norvegijos Karalyste
                  4
               , taip pat su Šveicarijos Konfederacija
                  5
                ir jie taikomi Sąjungos piliečiams;

               (4)atsižvelgiant į Jungtinės Karalystės ir Sąjungos pranešimus apie 3 konstatuojamojoje dalyje nurodytų susitarimų įsigaliojimo datą, Susitarimo dėl išstojimo antros dalies III antraštinės dalies nuostatos Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams turėtų būti taikomos nuo 2021 m. sausio 1 d.,

               PRIĖMĖ ŠĮ SPRENDIMĄ:

               1 straipsnis

               Susitarimo dėl išstojimo antros dalies III antraštinės dalies nuostatos Islandijos, Lichtenšteino Kunigaikštystės, Norvegijos Karalystės ir Šveicarijos Konfederacijos piliečiams taikomos nuo 2021 m. sausio 1 d.

               2 straipsnis

               Šis sprendimas įsigalioja jo priėmimo dieną.

               Priimta ...

               Jungtinio komiteto vardu

               Bendrapirmininkiai

                     (1)

                  OL L 29, 2020 1 31, p. 7.

                     (2)

                        […] EEE jungtinio komiteto sprendimas Nr. […], kuriuo iš dalies keičiamas EEE susitarimo VI priedas (Socialinė apsauga).

                     (3)

                        [...] Jungtinio komiteto, įsteigto pagal Europos bendrijos bei jos valstybių narių ir Šveicarijos Konfederacijos susitarimą dėl laisvo asmenų judėjimo, sprendimas Nr. .../..., kuriuo iš dalies keičiamas to Susitarimo II priedo nuostatos dėl socialinės apsaugos sistemų koordinavimo.

                     (4)

                        2020 m. sausio 28 d. Londone pasirašytas Islandijos, Lichtenšteino Kunigaikštystės, Norvegijos Karalystės ir Jungtinės Didžiosios Britanijos ir Šiaurės Airijos Karalystės susitarimas dėl tvarkos po Jungtinės Karalystės išstojimo iš Europos Sąjungos ir pasitraukimo iš EEE susitarimo bei kitų tarp Jungtinės Karalystės ir EEE narėmis esančių ELPA valstybių galiojusių susitarimų Jungtinei Karalystei esant Europos Sąjungos nare.

                     (5)

                        2019 m. vasario 25 d. Berne pasirašytas Jungtinės Didžiosios Britanijos ir Šiaurės Airijos Karalystės ir Šveicarijos Konfederacijos susitarimas dėl piliečių teisių Jungtinei Karalystei išstojus iš Europos Sąjungos ir Susitarimo dėl laisvo asmenų judėjimo.


               EUROPOS KOMISIJA
            Briuselis, 2020 11 27
            COM(2020) 764 final
            2020/0338(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Europos Sąjungos bei jos valstybių narių ir Jordanijos Hašimitų Karalystės sudarytu Europos ir Viduržemio jūros regiono valstybių aviacijos susitarimu įsteigtame Jungtiniame komitete

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Europos Sąjungos bei jos valstybių narių ir Jordanijos Hašimitų Karalystės sudarytu Europos ir Viduržemio jūros regiono valstybių aviacijos susitarimu (toliau – Susitarimas) įsteigtame Jungtiniame komitete
                  1
               .

               2.Pasiūlymo aplinkybės

               2.1.Europos Sąjungos bei jos valstybių narių ir Jordanijos Hašimitų Karalystės sudarytas Europos ir Viduržemio jūros regiono valstybių aviacijos susitarimas

               Susitarimu siekiama teikti pirmenybę laipsniškam patekimo į rinką atvėrimui ir teisės aktų derinimui siekiant priartėti prie ES, be kita ko, saugos, saugumo, oro eismo valdymo, ekonominio reguliavimo, vartotojų apsaugos ir aplinkos srityse. Kaip nustatyta šio Susitarimo III priede, taisyklės turėtų būti grindžiamos atitinkamais Europos Sąjungoje galiojančiais teisės aktais.

               Susitarime numatyta panaikinti visus apribojimus, susijusius su abiejų šalių vežėjų nacionaline priklausomybe, pajėgumu ir skrydžių dažnumu tarp jų. Jame taip pat numatytas plataus masto reguliavimo priemonių suvienodinimas tokiose srityse, kaip oro eismo valdymas, sauga, saugumas, aplinka, konkurencija ir vartotojų apsauga.

               Susitarimas įsigaliojo 2020 m. rugpjūčio 2 d.

               2.2.Jungtinis komitetas

               Jungtinis komitetas įsteigtas Susitarimo 21 straipsniu. Jungtinis komitetas yra atsakingas už Susitarimo administravimą ir užtikrina tinkamą jo įgyvendinimą.

               Šiuo tikslu jis bendradarbiauja įvairiose srityse ir teikia rekomendacijas bei priima sprendimus Susitarime aiškiai nurodytais atvejais. Jo pagrindinės užduotys – bendradarbiauti: a) skatinant ekspertų lygmens mainus, susijusius su naujomis teisėkūros arba reguliavimo iniciatyvomis ir pokyčiais, be kita ko, saugumo, saugos, aplinkos, aviacijos infrastruktūros (įskaitant susijusią su laiko tarpsniais), konkurencingos aplinkos ir vartotojų apsaugos srityse; b) reguliariai nagrinėjant Susitarimo socialinį poveikį, ypač užimtumo srityje, ir ieškant atitinkamų būdų spręsti pagrįstus susirūpinimą keliančius klausimus; c) svarstant, kokiose srityse būtų galima plėtoti Susitarimą, įskaitant rekomendacijas dėl Susitarimo pakeitimų; d) bendru sutarimu pritariant pasiūlymams, principams arba procedūriniams dokumentams, tiesiogiai susijusiems su Susitarimo taikymu.

               Be to, pagal Susitarimo 5 straipsnį (Investicijos) Jungtinis komitetas nagrinėja klausimus, susijusius su dvišalėmis kontrolinio akcijų paketo turėtojų investicijomis arba su Šalių oro vežėjų faktinės kontrolės pokyčiais.

               Pagal Susitarimo 21 straipsnio 3 dalį Jungtinis komitetas priima sprendimą, kuriuo nustato savo darbo tvarkos taisykles.

               2.3.Numatomas Jungtinio komiteto aktas

               Per pirmąjį posėdį Jungtinis komitetas turi priimti sprendimą dėl savo darbo tvarkos taisyklių priėmimo (toliau – numatomas aktas).

               Numatomo akto paskirtis – remiantis Susitarimo 21 straipsnio 3 dalimi priimti Jungtinio komiteto darbo organizavimą ir veiklą reglamentuojančias darbo tvarkos taisykles, siekiant tinkamai įgyvendinti Susitarimą.

               3.Pozicija, kurios turi būti laikomasi Sąjungos vardu

               Pozicija, kurios Sąjungos vardu turi būti laikomasi, turėtų būti siekiama priimti Susitarimu įsteigto Jungtinio komiteto darbo tvarkos taisykles. Pozicija turėtų būti grindžiama Jungtinio komiteto sprendimo projektu.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“.

               4.1.2.Taikymas aptariamuoju atveju

               Jungtinis komitetas yra susitarimu, šiuo atveju Europos Sąjungos bei jos valstybių narių ir Jordanijos Hašimitų Karalystės sudarytu Europos ir Viduržemio jūros regiono valstybių aviacijos susitarimu, įsteigtas organas.

               Aktas, kurį Jungtinis komitetas raginamas priimti, yra teisinę galią turintis aktas, nes pagal tarptautinę teisę jis Šalims bus privalomas.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su oro susisiekimu.

               Todėl siūlomo sprendimo materialinis teisinis pagrindas yra SESV 100 straipsnio 2 dalis.

               4.3.Išvada

               Siūlomo sprendimo teisinis pagrindas turėtų būti SESV 100 straipsnio 2 dalis kartu su SESV 218 straipsnio 9 dalimi.

               5.Numatomo akto skelbimas

               Kadangi Jungtinio komiteto akte bus nustatomos jo darbo tvarkos taisyklės, priėmus jį tikslinga paskelbti Europos Sąjungos oficialiajame leidinyje.

               2020/0338 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Europos Sąjungos bei jos valstybių narių ir Jordanijos Hašimitų Karalystės sudarytu Europos ir Viduržemio jūros regiono valstybių aviacijos susitarimu įsteigtame Jungtiniame komitete

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Europos Sąjungos bei jos valstybių narių ir Jordanijos Hašimitų Karalystės Europos ir Viduržemio jūros regiono valstybių aviacijos susitarimą (toliau – Susitarimas) Sąjunga sudarė Tarybos sprendimu (ES) 2020/953
                  2
               ; Susitarimas įsigaliojo 2020 m. rugpjūčio 2 d.;

               (2)Susitarimo administravimui ir tinkamam įgyvendinimui užtikrinti jo 21 straipsniu įsteigtas Jungtinis komitetas;

               (3)Susitarimo 21 straipsnio 3 dalyje numatyta, kad Jungtinis komitetas priima savo darbo tvarkos taisykles;

               (4)siekiant užtikrinti tinkamą Susitarimo įgyvendinimą, turėtų būti priimtos Jungtinio komiteto darbo tvarkos taisyklės;

               (5)tikslinga nustatyti poziciją, kurios Sąjungos vardu turi būti laikomasi Jungtiniame komitete, nes Jungtinio komiteto sprendimas, kuriuo priimamos jo darbo tvarkos taisyklės, Sąjungai bus privalomas; Sąjungos pozicija Jungtiniame komitete turėtų būti grindžiama pridėtu Jungtinio komiteto sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi pirmajame Europos Sąjungos bei jos valstybių narių ir Jordanijos Hašimitų Karalystės sudaryto Europos ir Viduržemio jūros regiono valstybių aviacijos susitarimo 21 straipsniu įsteigto Jungtinio komiteto posėdyje, dėl Jungtinio komiteto darbo tvarkos taisyklių priėmimo grindžiama prie šio sprendimo pridėtu Jungtinio komiteto sprendimo projektu.

               Dėl neesminių Jungtinio komiteto sprendimo projekto pakeitimų Sąjungos atstovai Jungtiniame komitete gali susitarti be papildomo Tarybos sprendimo.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2020 m. birželio 26 d. Tarybos sprendimas (ES) 2020/953 dėl Europos Sąjungos bei jos valstybių narių ir Jordanijos Hašimitų Karalystės Europos ir Viduržemio jūros regiono valstybių aviacijos susitarimo sudarymo Sąjungos vardu (OL L 212, 2020 7 3, p. 12).

                     (2)

                        2020 m. birželio 26 d. Tarybos sprendimas (ES) 2020/953 dėl Europos Sąjungos bei jos valstybių narių ir Jordanijos Hašimitų Karalystės Europos ir Viduržemio jūros regiono valstybių aviacijos susitarimo sudarymo Sąjungos vardu (OL L 212, 2020 7 3, p 12).

    ---documentbreak---

               EUROPOS KOMISIJA
            Briuselis, 2020 11 27
            COM(2020) 764 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Europos Sąjungos bei jos valstybių narių ir Jordanijos Hašimitų Karalystės sudarytu Europos ir Viduržemio jūros regiono valstybių aviacijos susitarimu įsteigtame Jungtiniame komitete

               EUROPOS SĄJUNGOS BEI JOS VALSTYBIŲ NARIŲ IR JORDANIJOS HAŠIMITŲ KARALYSTĖS SUDARYTU EUROPOS IR VIDURŽEMIO JŪROS REGIONO VALSTYBIŲ AVIACIJOS SUSITARIMU ĮSTEIGTO ES IR JORDANIJOS JUNGTINIO KOMITETO SPRENDIMAS Nr. 1/[metai]

               XXXX m. XXX XX d.

               kuriuo priimamos jo darbo tvarkos taisyklės

               ES IR JORDANIJOS JUNGTINIS KOMITETAS,

               atsižvelgdamas į Europos Sąjungos bei jos valstybių narių ir Jordanijos Hašimitų Karalystės sudarytą Europos ir Viduržemio jūros regiono valstybių aviacijos susitarimą (toliau – Susitarimas), ypač į jo 21 straipsnio 3 dalį,

               NUSPRENDĖ:

               Vienintelis straipsnis

               Patvirtinamos šio sprendimo priede pateiktos Jungtinio komiteto darbo tvarkos taisyklės.

               Priimta …

               Jungtinio komiteto vardu

               Europos Sąjungos delegacijos vadovas

               [vardas, pavardė]

               Jordanijos delegacijos vadovas

               [vardas, pavardė]

               Priedas

               Jungtinio komiteto darbo tvarkos taisyklės

               1 straipsnis

               Delegacijų vadovai

               1.
                     Kaip numatoma Susitarimo 21 straipsnio 1 dalyje, Jungtinį komitetą sudaro susitariančiųjų šalių atstovai.

               2.
                     Jungtiniam komitetui bendrai pirmininkauja susitariančiųjų šalių delegacijų vadovai.

               2 straipsnis

               Posėdžiai

               1.
                     Pagal Susitarimo 21 straipsnio 4 dalį Jungtinis komitetas susirenka, kai būtina. Bet kuri susitariančioji šalis gali prašyti, kad būtų sušauktas posėdis.

               2.
                     Jungtinis komitetas gali rengti posėdžius tiesiogiai arba kitais būdais (pvz., telefoninės konferencijos ar vaizdo konferencijos).

               3.
                     Jei susitariančiosios šalys nesusitaria kitaip, posėdžiai, kiek tai įmanoma, vyksta pakaitomis Europos Sąjungos valstybėje narėje ir Jordanijoje.

               4.
                     Susitariančiosioms šalims susitarus dėl posėdžių datos ir vietos, posėdžius sušaukia Europos Sąjungai ir jos valstybėms narėms atstovaujanti Europos Komisija ir Jordanijai atstovaujanti Jordanijos civilinės aviacijos reguliavimo komisija.

               5.
                     Jeigu susitariančiosios šalys nesusitaria kitaip, Jungtinio komiteto posėdžiai yra uždari. Prireikus posėdžio pabaigoje bendru sutarimu gali būti parengtas pranešimas spaudai.

               3 straipsnis

               Delegacijos

               1.
                     Prieš kiekvieną posėdį delegacijų vadovai informuoja vienas kitą apie numatomą savo delegacijų sudėtį posėdyje.

               2.
                     Jungtiniam komitetui sutikus, oro susisiekimo sektoriaus suinteresuotųjų šalių atstovai gali būti kviečiami dalyvauti posėdžiuose stebėtojų teisėmis.

               3.
                     Jungtinis komitetas į posėdžius gali kviesti kitas suinteresuotąsias šalis ar ekspertus, kad jie pateiktų informacijos konkrečiais klausimais.

               4 straipsnis

               Sekretoriatas

               Jungtinio komiteto sekretorių pareigas kartu eina Europos Komisijos pareigūnas ir Jordanijos civilinės aviacijos reguliavimo komisijos pareigūnas.

               5 straipsnis

               Posėdžių darbotvarkė

               1.
                     Delegacijų vadovai abipusiu susitarimu sudaro preliminarią kiekvieno posėdžio darbotvarkę. Šią preliminarią darbotvarkę sekretoriai delegacijų nariams perduoda ne vėliau kaip prieš penkiolika dienų iki posėdžio dienos.

               2.
                     Jungtinis komitetas tvirtina darbotvarkę kiekvieno posėdžio pradžioje. Jungtiniam komitetui sutikus, į preliminarią darbotvarkę neįtraukti klausimai gali būti įtraukti į darbotvarkę.

               3.
                     Delegacijų vadovai gali sutrumpinti šio straipsnio 1 dalyje nurodytus terminus, kad būtų atsižvelgta į konkretaus klausimo aplinkybes ar skubumą.

               6 straipsnis

               Protokolas

               1.
                     Po kiekvieno posėdžio parengiamas kiekvieno Jungtinio komiteto posėdžio protokolo projektas. Jame nurodomi aptarti klausimai, visos pateiktos rekomendacijos ir priimti sprendimai.

               2.
                     Per vieną mėnesį po posėdžio priimančiosios delegacijos vadovas protokolo projektą pateikia kitos delegacijos vadovui patvirtinti taikant rašytinę procedūrą.

               3.
                     Patvirtintą protokolą dviem egzemplioriais pasirašo delegacijos vadovai; kiekviena susitariančioji šalis pasilieka po vieną originalo egzempliorių. Delegacijų vadovai gali nuspręsti, kad elektroninių egzempliorių pasirašymas ir keitimasis jais atitinka šį reikalavimą.

               4.
                     Jungtinio komiteto posėdžių protokolai yra vieši, išskyrus atvejus, kai viena iš susitariančiųjų šalių paprašo, kad būtų kitaip.

               7 straipsnis

               Rašytinė procedūra

               Jei būtina ir tam yra pagrįstų priežasčių, Jungtinio komiteto sprendimai ir rekomendacijos gali būti priimami taikant rašytinę procedūrą. Šiuo tikslu delegacijų vadovai keičiasi priemonių projektais, dėl kurių prašoma Jungtinio komiteto nuomonės, ir tie priemonių projektai vėliau gali būti patvirtinti apsikeičiant korespondencija. Tačiau kiekviena susitariančioji šalis gali paprašyti, kad Jungtinis komitetas būtų sušauktas klausimui aptarti.

               8 straipsnis

               Svarstymai

               1.
                     Jungtinis komitetas teikia rekomendacijas ir priima sprendimus bendru sutarimu.

               2.
                     Jungtinio komiteto sprendimų ir rekomendacijų antraštėse turi būti įrašyta atitinkamai „Sprendimas“ arba „Rekomendacija“, toliau nurodomas serijos numeris, priėmimo data ir dalykas.

               3.
                     Jungtinio komiteto sprendimus ir rekomendacijas pasirašo delegacijų vadovai ir jie pridedami prie protokolo.

               4.
                     Jungtinio komiteto priimtus sprendimus susitariančiosios šalys įgyvendina pagal savo vidaus procedūras.

               5.
                     Jungtinio komiteto priimtus sprendimus susitariančiosios šalys gali skelbti savo atitinkamuose oficialiuose leidiniuose. Kiekviena susitariančioji šalis gali nuspręsti, ar skelbti bet kurį kitą Jungtinio komiteto priimtą aktą. Kiekviena susitariančioji šalis pasilieka sau vieną sprendimų ir rekomendacijų originalų egzempliorių.

               9 straipsnis

               Darbo grupės

               1.
                     Jungtinis komitetas gali sudaryti darbo grupes, kurios jam padėtų atlikti savo pareigas. Darbo grupės įgaliojimai įtraukiami į darbo grupės sudarymo sprendimo priedą.

               2.
                     Darbo grupių nariai yra susitariančiųjų šalių atstovai.

               3.
                     Darbo grupės yra pavaldžios Jungtiniam komitetui, kuriam jos teikia ataskaitas po kiekvieno savo posėdžio. Jos nepriima sprendimų, bet gali teikti rekomendacijas Jungtiniam komitetui.

               4.
                     Jungtinis komitetas gali bet kada nuspręsti nutraukti darbo grupės veiklą, pakeisti jos įgaliojimus arba sukurti naujas darbo grupes, skirtas padėti jam atlikti pareigas.

               10 straipsnis

               Išlaidos

               1.
                     Kiekviena susitariančioji šalis padengia savo dalyvavimo Jungtinio komiteto ir darbo grupių posėdžiuose išlaidas: personalo, kelionės ir pragyvenimo išlaidas bei pašto ir telekomunikacijų išlaidas.

               2.
                     Kitas su praktiniu posėdžių organizavimu susijusias išlaidas apmoka juos rengianti susitariančioji šalis.

               11 straipsnis

               Darbo tvarkos taisyklių keitimas

               Jungtinis komitetas gali bet kuriuo metu iš dalies pakeisti šias darbo tvarkos taisykles pagal Susitarimo 21 straipsnį priimtu sprendimu.


               EUROPOS KOMISIJA
            Briuselis, 2020 11 27
            COM(2020) 763 final
            2020/0337(NLE)
            Pasiūlymas
            TARYBOS SPRENDIMAS
            dėl pozicijos, kurios Europos Sąjungos vardu turi būti laikomasi Europos Sąjungos bei jos valstybių narių ir Moldovos Respublikos bendrosios aviacijos erdvės susitarimu įsteigtame Jungtiniame komitete

               AIŠKINAMASIS MEMORANDUMAS

               1.Pasiūlymo dalykas

               Šis pasiūlymas teikiamas dėl sprendimo, kuriuo nustatoma pozicija, kurios Sąjungos vardu turi būti laikomasi Europos Sąjungos bei jos valstybių narių ir Moldovos Respublikos bendrosios aviacijos erdvės susitarimu (toliau – Susitarimas) įsteigtame Jungtiniame komitete
                  1
               .

               2.Pasiūlymo aplinkybės

               2.1.Europos Sąjungos bei jos valstybių narių ir Moldovos Respublikos bendrosios aviacijos erdvės susitarimas

               Susitarimu siekiama sukurti bendrąją aviacijos erdvę, kurios pagrindas – Šalių rinkų atvėrimas vienodomis konkurencijos sąlygomis ir tų pačių taisyklių laikymasis, be kita ko, saugos, saugumo, oro eismo valdymo, socialinių nuostatų ir aplinkos srityse. Kaip nustatyta šio Susitarimo III priede, bendrosios aviacijos erdvės taisyklės turėtų būti grindžiamos atitinkamais Europos Sąjungoje galiojančiais teisės aktais, visų pirma susijusiais su sauga, saugumu ir oro eismo valdymu.

               Susitarimas įsigaliojo 2020 m. rugpjūčio 2 d.

               2.2.Jungtinis komitetas

               Jungtinis komitetas įsteigtas Susitarimo 22 straipsniu. Jungtinis komitetas yra atsakingas už Susitarimo administravimą ir užtikrina tinkamą jo įgyvendinimą.

               Jo pagrindinės užduotys – bendradarbiauti: a) peržiūrint pagal Susitarimą teikiamoms oro susisiekimo paslaugoms poveikį darančias rinkos sąlygas; b) sprendžiant ir kuo veiksmingiau šalinant su veiklos vykdymu susijusias problemas, kurios, inter alia, gali trukdyti patekti į rinką ir sklandžiai pagal šį Susitarimą teikti paslaugas, t. y. užtikrinti vienodas veiklos sąlygas, suvienodinti reguliavimo priemones ir mažinti komercinės veiklos vykdytojams tenkančią reguliavimo naštą; c) skatinant ekspertų lygmens mainus, susijusius su naujomis teisėkūros arba reguliavimo iniciatyvomis ir pokyčiais, be kita ko, saugumo, saugos, aplinkos, aviacijos infrastruktūros (įskaitant susijusią su laiko tarpsniais), konkurencingos aplinkos ir vartotojų apsaugos srityse; d) reguliariai nagrinėjant Susitarimo socialinį poveikį, ypač užimtumo srityje, ir ieškant atitinkamų būdų spręsti pagrįstus susirūpinimą keliančius klausimus; e) svarstant, kokiose srityse būtų galima plėtoti Susitarimą, įskaitant rekomendacijas dėl Susitarimo pakeitimų; f) bendru sutarimu pritariant pasiūlymams, principams arba procedūriniams dokumentams, tiesiogiai susijusiems su Susitarimo taikymu; g) svarstant galimybę teikti techninę pagalbą Susitarimu reglamentuojamose srityse ir ją plėtojant ir h) skatinant bendradarbiavimą atitinkamuose tarptautiniuose forumuose.

               Be to, pagal Susitarimo 6 straipsnį (Investicijos) Jungtinis komitetas nagrinėja klausimus, susijusius su dvišalėmis kontrolinio akcijų paketo turėtojų investicijomis arba su Šalių oro vežėjų faktinės kontrolės pokyčiais.

               Pagal Susitarimo 22 straipsnio 3 dalį Jungtinis komitetas savo sprendimu priima savo darbo tvarkos taisykles.

               2.3.Numatomas Jungtinio komiteto aktas

               Per pirmąjį posėdį Jungtinis komitetas turi priimti sprendimą dėl savo darbo tvarkos taisyklių priėmimo (toliau – numatomas aktas).

               Numatomo akto paskirtis – remiantis Susitarimo 22 straipsnio 3 dalimi priimti Jungtinio komiteto darbo organizavimą ir veiklą reglamentuojančias darbo tvarkos taisykles, siekiant tinkamai įgyvendinti Susitarimą.

               3.Pozicija, kurios turi būti laikomasi Sąjungos vardu

               Pozicija, kurios Sąjungos vardu turi būti laikomasi, turėtų būti siekiama priimti Susitarimu įsteigto Jungtinio komiteto darbo tvarkos taisykles. Pozicija turėtų būti grindžiama Jungtinio komiteto sprendimo projektu.

               4.Teisinis pagrindas

               4.1.Procedūrinis teisinis pagrindas

               4.1.1.Principai

               Sutarties dėl Europos Sąjungos veikimo (SESV) 218 straipsnio 9 dalyje numatyti sprendimai, kuriais „nustatomos pozicijos, kurios Sąjungos vardu priimamos susitarimu įsteigtame organe, kai tam organui reikia priimti teisinę galią turinčius aktus, išskyrus aktus, papildančius arba pakeičiančius susitarimo institucinę struktūrą“.

               Sąvoka „teisinę galią turintys aktai“ apima aktus, turinčius teisinę galią pagal aptariamą organą reglamentuojančias tarptautinės teisės normas. Ji taip pat apima priemones, kurios nėra privalomos pagal tarptautinę teisę, tačiau „gali stipriai paveikti Sąjungos teisės akto leidėjo priimamų teisės aktų [...] turinį“.

               4.1.2.Taikymas aptariamuoju atveju

               Jungtinis komitetas yra susitarimu, t. y. Europos Sąjungos bei jos valstybių narių ir Moldovos Respublikos bendrosios aviacijos erdvės susitarimu, įsteigtas organas.

               Aktas, kurį Jungtinis komitetas raginamas priimti, yra teisinę galią turintis aktas, nes pagal tarptautinę teisę jis Šalims bus privalomas.

               Numatomu aktu Susitarimo institucinė struktūra nepapildoma ir nekeičiama.

               Todėl siūlomo sprendimo procedūrinis teisinis pagrindas yra SESV 218 straipsnio 9 dalis.

               4.2.Materialinis teisinis pagrindas

               4.2.1.Principai

               Sprendimo pagal SESV 218 straipsnio 9 dalį materialinis teisinis pagrindas pirmiausia priklauso nuo numatomo akto, dėl kurio Sąjungos vardu nustatoma pozicija, tikslo ir turinio. Jeigu numatomu aktu siekiama dviejų tikslų arba jį sudaro dvi dalys ir jeigu vieną iš tų tikslų ar dalių galima laikyti pagrindiniu tikslu arba pagrindine dalimi, o kita dalis ar kiti tikslai yra tik papildomi, sprendimas pagal SESV 218 straipsnio 9 dalį turi būti grindžiamas tik vienu materialiniu teisiniu pagrindu – tuo, kurio reikalauja pagrindinis ar svarbesnis tikslas arba dalis.

               4.2.2.Taikymas aptariamuoju atveju

               Pagrindinis numatomo akto tikslas ir turinys yra susiję su oro susisiekimu.

               Todėl siūlomo sprendimo materialinis teisinis pagrindas yra SESV 100 straipsnio 2 dalis.

               4.3.Išvada

               Siūlomo sprendimo teisinis pagrindas turėtų būti SESV 100 straipsnio 2 dalis kartu su SESV 218 straipsnio 9 dalimi.

               5.Numatomo akto skelbimas

               Kadangi Jungtinio komiteto akte bus nustatomos jo darbo tvarkos taisyklės, priėmus jį tikslinga paskelbti Europos Sąjungos oficialiajame leidinyje.

               2020/0337 (NLE)

               Pasiūlymas

               TARYBOS SPRENDIMAS

               dėl pozicijos, kurios Europos Sąjungos vardu turi būti laikomasi Europos Sąjungos bei jos valstybių narių ir Moldovos Respublikos bendrosios aviacijos erdvės susitarimu įsteigtame Jungtiniame komitete

               EUROPOS SĄJUNGOS TARYBA,

               atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 9 dalimi,

               atsižvelgdama į Europos Komisijos pasiūlymą,

               kadangi:

               (1)Europos Sąjungos bei jos valstybių narių ir Moldovos Respublikos bendrosios aviacijos erdvės susitarimą (toliau – Susitarimas) Sąjunga sudarė Tarybos sprendimu (ES) 2020/951
                  2
               ; Susitarimas įsigaliojo 2020 m. rugpjūčio 2 d.;

               (2)Susitarimo administravimui ir tinkamam įgyvendinimui užtikrinti jo 22 straipsniu įsteigtas Jungtinis komitetas;

               (3)Susitarimo 22 straipsnio 3 dalyje numatyta, kad Jungtinis komitetas priima savo darbo tvarkos taisykles;

               (4)siekiant užtikrinti tinkamą Susitarimo įgyvendinimą, turėtų būti priimtos Jungtinio komiteto darbo tvarkos taisyklės;

               (5)tikslinga nustatyti poziciją, kurios Sąjungos vardu turi būti laikomasi Jungtiniame komitete, nes Jungtinio komiteto sprendimas, kuriuo priimamos jo darbo tvarkos taisyklės, Sąjungai bus privalomas; Sąjungos pozicija Jungtiniame komitete turėtų būti grindžiama pridėtu Jungtinio komiteto sprendimo projektu,

               PRIĖMĖ ŠĮ SPRENDIMĄ:

               1 straipsnis

               Pozicija, kurios Sąjungos vardu turi būti laikomasi pirmajame Europos Sąjungos bei jos valstybių narių ir Moldovos Respublikos bendrosios aviacijos erdvės susitarimo 22 straipsniu įsteigto Jungtinio komiteto posėdyje, dėl Jungtinio komiteto darbo tvarkos taisyklių priėmimo grindžiama prie šio sprendimo pridėtu Jungtinio komiteto sprendimo projektu.

               Dėl neesminių Jungtinio komiteto sprendimo projekto pakeitimų Sąjungos atstovai Jungtiniame komitete gali susitarti be papildomo Tarybos sprendimo.

               2 straipsnis

               Šis sprendimas skirtas Komisijai.

               Priimta Briuselyje

                     Tarybos vardu

                     Pirmininkas

                     (1)

                        2020 m. birželio 26 d. Tarybos sprendimas (ES) 2020/951 dėl Europos Sąjungos bei jos valstybių narių ir Moldovos Respublikos bendrosios aviacijos erdvės susitarimo sudarymo Sąjungos vardu (OL L 212, 2020 7 3, p. 8).

                     (2)

                        2020 m. birželio 26 d. Tarybos sprendimas (ES) 2020/951 dėl Europos Sąjungos bei jos valstybių narių ir Moldovos Respublikos bendrosios aviacijos erdvės susitarimo sudarymo Sąjungos vardu (OL L 212, 2020 7 3, p. 8).

    ---documentbreak---

               EUROPOS KOMISIJA
            Briuselis, 2020 11 27
            COM(2020) 763 final
            PRIEDAS
            prie
            Pasiūlymo dėl Tarybos sprendimo
            dėl pozicijos, kurios Europos Sąjungos vardu turi būti laikomasi Europos Sąjungos bei jos valstybių narių ir Moldovos Respublikos bendrosios aviacijos erdvės susitarimu įsteigtame Jungtiniame komitete

               EUROPOS SĄJUNGOS BEI JOS VALSTYBIŲ NARIŲ IR MOLDOVOS RESPUBLIKOS BENDROSIOS AVIACIJOS ERDVĖS SUSITARIMU ĮSTEIGTO ES IR MOLDOVOS JUNGTINIO KOMITETO SPRENDIMAS Nr. 1/[metai]

               XXXX m. XXX XX d.

               kuriuo priimamos jo darbo tvarkos taisyklės

               ES IR MOLDOVOS JUNGTINIS KOMITETAS,

               atsižvelgdamas į Europos Sąjungos bei jos valstybių narių ir Moldovos Respublikos bendrosios aviacijos erdvės susitarimą (toliau – Susitarimas), ypač į jo 22 straipsnio 3 dalį,

               NUSPRENDĖ:

               Vienintelis straipsnis

               Patvirtinamos šio sprendimo priede pateiktos Jungtinio komiteto darbo tvarkos taisyklės.

               Priimta …

               Jungtinio komiteto vardu

               Europos Sąjungos delegacijos vadovas

               [vardas, pavardė]

               Moldovos Respublikos delegacijos vadovas

               [vardas, pavardė]

               Priedas

               Jungtinio komiteto darbo tvarkos taisyklės

               1 straipsnis

               Delegacijų vadovai

               1. Kaip numatoma Susitarimo 22 straipsnio 1 dalyje, Jungtinį komitetą sudaro Šalių atstovai.

               2. Jungtiniam komitetui bendrai pirmininkauja Šalių delegacijų vadovai.

               2 straipsnis

               Posėdžiai

               1. Pagal Susitarimo 22 straipsnio 4 dalį Jungtinis komitetas susirenka, kai būtina. Kiekviena Šalis gali prašyti sušaukti Jungtinio komiteto posėdį.

               2. Jungtinis komitetas rengia posėdžius tiesiogiai arba išimtiniais atvejais – kitais būdais (pvz., telefoninės konferencijos ar vaizdo konferencijos).

               3. Jei Šalys nesusitaria kitaip, posėdžiai, kiek tai įmanoma, vyksta pakaitomis Europos Sąjungos valstybėje narėje ir Moldovos Respublikoje.

               4. Darbo kalba yra anglų kalba.

               5. Šalims susitarus dėl posėdžių datos ir vietos, posėdžius sušaukia Europos Sąjungai ir jos valstybėms narėms atstovaujanti Europos Komisija ir Moldovos Respublikai atstovaujanti už oro susisiekimą atsakinga jos ministerija.

               6. Jeigu Šalys nesusitaria kitaip, Jungtinio komiteto posėdžiai yra uždari. Prireikus posėdžio pabaigoje bendru sutarimu gali būti parengtas pranešimas spaudai.

               3 straipsnis

               Delegacijos

               1. Prieš kiekvieną posėdį delegacijų vadovai informuoja vienas kitą apie numatomą savo delegacijų sudėtį posėdyje.

               2. Jungtiniam komitetui sutikus, oro susisiekimo sektoriaus suinteresuotųjų šalių atstovai gali būti kviečiami dalyvauti posėdžiuose stebėtojų teisėmis.

               3. Jei taip susitariama, Jungtinis komitetas į posėdžius gali kviesti kitas suinteresuotąsias šalis ar ekspertus, kad jie pateiktų informacijos konkrečiais klausimais.

               4 straipsnis

               Sekretoriatas

               Jungtinio komiteto sekretorių pareigas kartu eina Europos Komisijos pareigūnas ir už oro susisiekimą atsakingos Moldovos Respublikos ministerijos pareigūnas.

               5 straipsnis

               Posėdžių darbotvarkė

               1. Delegacijų vadovai abipusiu susitarimu sudaro preliminarią kiekvieno posėdžio darbotvarkę. Šią preliminarią darbotvarkę sekretoriai delegacijų nariams perduoda ne vėliau kaip prieš penkiolika dienų iki posėdžio dienos.

               2. Jungtinis komitetas tvirtina darbotvarkę kiekvieno posėdžio pradžioje. Jungtiniam komitetui sutikus, į preliminarią darbotvarkę neįtraukti klausimai gali būti įtraukti į darbotvarkę.

               3. Delegacijų vadovai gali sutrumpinti šio straipsnio 1 dalyje nurodytą terminą, kad būtų atsižvelgta į konkretaus klausimo aplinkybes ar skubumą.

               6 straipsnis

               Protokolas

               1. Po kiekvieno posėdžio parengiamas kiekvieno Jungtinio komiteto posėdžio protokolo projektas. Jame nurodomi aptarti klausimai, visos pateiktos rekomendacijos ir priimti sprendimai.

               2. Per vieną mėnesį po posėdžio priimančiosios delegacijos vadovas per Jungtinio komiteto sekretorius protokolo projektą pateikia kitos delegacijos vadovui patvirtinti taikant rašytinę procedūrą.

               3. Patvirtintą protokolą dviem egzemplioriais pasirašo delegacijos vadovai; kiekviena Šalis pasilieka po vieną originalo egzempliorių. Delegacijų vadovai gali nuspręsti, kad elektroninių egzempliorių pasirašymas ir keitimasis jais atitinka šį reikalavimą.

               4. Jungtinio komiteto posėdžių protokolai nėra vieši, išskyrus atvejus, kai viena iš Šalių paprašo, kad būtų kitaip.

               7 straipsnis

               Rašytinė procedūra

               Jei būtina ir tam yra pagrįstų priežasčių, Jungtinio komiteto sprendimai ir rekomendacijos gali būti priimami taikant rašytinę procedūrą. Šiuo tikslu delegacijų vadovai keičiasi priemonių projektais, dėl kurių prašoma Jungtinio komiteto nuomonės, ir tie priemonių projektai vėliau gali būti patvirtinti apsikeičiant korespondencija. Tačiau kiekviena Šalis gali paprašyti, kad Jungtinis komitetas būtų sušauktas klausimui aptarti.

               8 straipsnis

               Svarstymai

               1. Jungtinis komitetas rekomendacijas teikia ir sprendimus priima bendru sutarimu.

               2. Jungtinio komiteto sprendimų ir rekomendacijų antraštėse turi būti įrašyta atitinkamai „Sprendimas“ arba „Rekomendacija“, toliau nurodomas serijos numeris, priėmimo data ir dalykas.

               3. Jungtinio komiteto sprendimus ir rekomendacijas pasirašo delegacijų vadovai ir jie pridedami prie protokolo.

               4. Jungtinio komiteto priimtus sprendimus Šalys įgyvendina pagal savo vidaus procedūras.

               5. Jungtinio komiteto priimtus sprendimus Šalys gali skelbti savo atitinkamuose oficialiuose leidiniuose. Kiekviena Šalis gali nuspręsti, ar skelbti bet kurį kitą Jungtinio komiteto priimtą aktą. Kiekviena Šalis pasilieka sau vieną sprendimų ir rekomendacijų originalų egzempliorių.

               9 straipsnis

               Darbo grupės

               1. Jungtinis komitetas gali sudaryti darbo grupes, kurios jam padėtų atlikti savo pareigas. Darbo grupės įgaliojimai tvirtinami Jungtiniame komitete ir įtraukiami į darbo grupės sudarymo sprendimo priedą.

               2. Darbo grupių nariai yra Šalių atstovai.

               3. Darbo grupės yra pavaldžios Jungtiniam komitetui, kuriam jos teikia ataskaitas po kiekvieno savo posėdžio. Jos nepriima sprendimų, bet gali teikti rekomendacijas Jungtiniam komitetui.

               4. Jungtinis komitetas gali bet kada nuspręsti nutraukti darbo grupės veiklą, pakeisti jos įgaliojimus arba sukurti naujas darbo grupes, skirtas padėti jam atlikti pareigas.

               10 straipsnis

               Išlaidos

               1. Kiekviena Šalis padengia savo dalyvavimo Jungtinio komiteto ir darbo grupių posėdžiuose išlaidas: personalo, kelionės ir pragyvenimo išlaidas bei pašto ir telekomunikacijų išlaidas.

               2. Bet kurias kitas su praktiniu posėdžių organizavimu susijusias išlaidas apmoka juos rengianti Šalis.

               11 straipsnis

               Darbo tvarkos taisyklių keitimas

               Jungtinis komitetas gali bet kuriuo metu iš dalies pakeisti šias darbo tvarkos taisykles pagal Susitarimo 22 straipsnį priimtu sprendimu.